Producătorii invitați de PSD la Consiliul Național și-au vândut produsele fără să elibereze bonuri fiscale.

Veniți la București de dimineață, să stea la coadă pentru întâlnirea cu miniștrii, PSD-iștii din țară au trecut senini pe lângă șansa de a fi chiar ei primii câștigători ai loteriei „Ponta”– „Ceri bon și câștigi”, din 13 aprilie.

La taraba cu cafea, friptură și răcoritoare întinsă masă lângă masă pe covoarele groase din holul sălii Rosetti a Casei Poporului, aleși locali cu costume de sărbătoare cer ceaiuri reci și, desigur, grătare. Două femei neobosite învârt cafele în pahare de plastic și umplu cu carne chifle albe.

„6 lei. Poate aveți mărunței vă rugăm frumos”, cere politicos cea mai în vârstă. Consilieri locali și primari de comune întind, cu gândul la stomac, dar și la Liviu Dragnea care stă să vină, bancnote una după alta.

„Bonuri fiscale nu dați?” „Nu!”

La un etaj mai sus, magiunul de Topoloveni se vinde la reduceri. Sub șiruri de borcane stă agățat, printat color, afișul guvernamental lansat cu pompă de ministrul Vâlcov: „Dacă nu primiți bonul fiscal, aveți obligația să-l solicitați. În cazul unui refuz, aveți dreptul de a beneficia de bunul achiziționat sau de serviciul prestat fără plata contravalorii acestuia. Solicitați să păstrați bonurile fiscale pentru a putea participa la la extragerile lunare și ocazionale ale loteriei bonurilor fiscale. Pentru a semnala nerespectarea obligațiilor legale ale operatorilor economici puteți apela gratuit non-stop la Serviciul TelVerde al Ministerului Finanțelor Publice 0800800085”

Dar PSD-iștii nu vor nimic gratuit. Iar la Guvern știu ei mai bine cine răspunde, cine nu.

În spatele unei coloane, o precupeață cu bonetă albă coace de două zile ne-ntrerupt. Nuci de făină cu miez de cacao, pască cu brânză și cozonac. „N-am putut să aducem chiar de toate, că ne-au anunțat din scurt. Acum două zile ne-au spus să venim”, se confesează molcom unor cliente cu costume sobre, proaspăt ieșite din coafor.

Târgul se face fără vorbă multă. Coșuri cu nuci de 50 de lei kilogramul pleacă spre mesele de protocol la care nu se cade să ceri vreun ban pentru fursecuri. Femeile le-nșfacă și nu mai stau să aștepte rest. În urmă, doamna râde mulțumită.

„Bonuri de casă nu le dați?” – „Ba da, le dăm, dar nu am apucat să le scoatem pe toate”.

Premierul Ponta, ministru interimar al Finanțelor, e la atelierul de specialitate. Obișnuit cu reflectoarele, declară: „Nu plec din funcția de prim-ministru până nu duc la capăt bătălia cu evaziunea fiscală”. Partidul și invitații doar îl susțin la guvernare.